|  |  |
| --- | --- |
| Η Άλωση της Πόλης | |
| .  α. Πώς φτάσαμε στην πολιορκία και την άλωση της Πόλης;  Οι Οθωμανοί κατέλαβαν πρώτα τα Γιάννενα και τη Θεσσαλονίκη και νίκησαν ένα σταυροφορικό στρατό στη Βάρνα (1444).  Την πολιορκία της Πόλης διεξήγαγε με επιτυχία ο σουλτάνος Μωάμεθ Β΄ Πορθητής.  Η πολιορκία κράτησε 54 μέρες (6 Απριλίου έως 29 Μαΐου 1453). Ο τελευταίος αυτοκράτορας Κωνσταντίνος ΙΑ΄ ο Παλαιολόγος διέθετε ελάχιστες δυνάμεις και έμεινε στην ουσία αβοήθητος από τα χριστιανικά κράτη της Δύσης. Η υπεροχή των Τούρκων σε στρατιώτες και οπλισμό ήταν συντριπτική. Η τελική έφοδος έγινε τη νύχτα της 29ης Μαΐου μετά από σφοδρό βομβαρδισμό και συνεχείς επιθέσεις. Ο αυτοκράτορας έπεσε στο πεδίο της μάχης, κυκλωμένος από τους εισβολείς.  Όπως προέβλεπε ο **θρησκευτικός** **νόμος**, η Πόλη παραδόθηκε στους μαχητές. Οι σφαγές και η λεηλασία διήρκεσαν τρεις ολόκληρες μέρες. Από την πρώτη κιόλας μέρα ο Μωάμεθ ανήγγειλε ότι στο εξής πρωτεύουσά του θα είναι η Πόλη. |  |

Β. Ποιες ήταν οι συνέπειες της άλωσης της Κωνσταντινούπολης;

1. Η Άλωση πλήγωσε την υπερηφάνεια των Ελλήνων που θρήνησαν τη μεγάλη συμφορά. Ωστόσο, σύντομα άρχισε να διαμορφώνεται η ελπίδα της Ανάστασης του Γένους.
2. Το πνεύμα του Βυζαντίου μεταφέρθηκε από τους λογίους του στη Δύση και χάρη σε αυτούς –κυρίως - έγινε δυνατή η Αναγέννηση. [Ένα πνευματικό και καλλιτεχνικό κίνημα που εκδηλώθηκε τον 15ο και τον 16ο αιώνα στη Δύση, με επίκεντρο την Ιταλία, και το οποίο αναβίωσε το πνεύμα της κλασικής αρχαιότητας]

3. Οι Οθωμανοί έκλεισαν τους δρόμους για την Ανατολή και ανάγκασαν τους Ευρωπαίους να αναζητήσουν άλλο τρόπο ώστε να φτάσουν εκεί. Έτσι έγιναν οι μεγάλες γεωγραφικές ανακαλύψεις.

Γ. Ποια ήταν πνευματική κληρονομιά που άφησε το Βυζάντιο;

1.Η βυζαντινή ιδεολογία επηρέασε έντονα την ιδεολογία του **Μοσχοβίτικου Κράτους**. Οι Ρώσοι θεώρησαν ότι ήταν οι μοναδικοί κληρονόμοι της βυζαντινής παράδοσης και διατύπωσαν τη θεωρία ότι η Μόσχα ήταν η **Τρίτη Ρώμη**.

2. Πέραν των Ρώσων και οι ορθόδοξοι **βαλκανικοί λαοί** επηρεάστηκαν βαθιά από το βυζαντινό πολιτισμό, ενώ η ορθόδοξη χριστιανική πίστη τους βοήθησε να διατηρήσουν την πνευματική τους ταυτότητα στα χρόνια της Τουρκοκρατίας.

3. Η αυτοκρατορία **διέσωσε τον ευρωπαϊκό πολιτισμό** από την απειλή των αραβικών κατακτήσεων κατά τον 7ο και 8ο αι.

4. Ανέπτυξε μια **μεγάλη και πρωτότυπη τέχνη**.

5. Το Βυζάντιο διαφύλαξε, καλλιέργησε και μετέδωσε στην Ευρώπη την **κλασική κληρονομιά**, στην οποία ανήκει και η **ρωμαϊκή νομική παράδοση**.

6. Ανέπτυξε **νέα γραμματειακά είδη** (όπως τη χρονογραφία και τη λειτουργική ποίηση) και τις **θετικές επιστήμες** (όπως την αστρονομία και τα μαθηματικά)

7. Τελειοποίησε την οργάνωση των κρατικών υπηρεσιών, από την οποία επηρεάστηκαν το Χαλιφάτο, τα μεσαιωνικά βαλκανικά κράτη, η Ρωσία και το Οθωμανικό Κράτος.

8. Συνέβαλε επίσης στη διαμόρφωση της **θρησκευτικής μουσικής**, του μοναστισμού και των ανθρωπιστικών σπουδών

Σημαίνει ὁ Θεός, σημαίνει ἡ γῆς, σημαίνουν τὰ ἐπουράνια,   
σημαίνει κι ἡ Ἁγιά-Σοφιά, τὸ μέγα μοναστήρι,   
μὲ τετρακόσια σήμαντρα κι ἑξήντα δυὸ καμπάνες,   
κάθε καμπάνα καὶ παπᾶς, κάθε παπᾶς καὶ διάκος.

Ψάλλει ζερβὰ ὁ βασιλιάς, δεξιὰ ὁ πατριάρχης,   
κι ἀπ᾿ τὴν πολλὴ τὴν ψαλμουδιὰ ἐσειόντανε οἱ κολόνες.   
Νὰ μποῦνε στὸ χερουβικὸ καὶ νά ῾βγει ὁ βασιλέας,   
φωνὴ τοὺς ἦρθε ἐξ οὐρανοῦ κι ἀπ᾿ ἀρχαγγέλου στόμα:   
«Πάψετε τὸ χερουβικὸ κι ἂς χαμηλώσουν τ᾿ Ἅγια,   
παπάδες πᾶρτε τὰ ἱερὰ καὶ σεῖς κεριὰ σβηστῆτε,   
γιατί ῾ναι θέλημα Θεοῦ ἡ Πόλη νὰ τουρκέψει.

Μόν᾿ στεῖλτε λόγο στὴ Φραγκιά, νὰ ῾ρθοῦν τρία καράβια,   
τό ῾να νὰ πάρει τὸ σταυρὸ καὶ τ᾿ ἄλλο τὸ βαγγέλιο,   
τὸ τρίτο τὸ καλύτερο, τὴν ἅγια Τράπεζά μας,   
μὴ μᾶς τὴν πάρουν τὰ σκυλιὰ καὶ μᾶς τὴ μαγαρίσουν».

Ἡ Δέσποινα ταράχτηκε καὶ δάκρυσαν οἱ εἰκόνες.   
«Σώπασε κυρὰ Δέσποινα, καὶ μὴ πολυδακρύζῃς,   
πάλι μὲ χρόνους, μὲ καιρούς, πάλι δικά μας θά ῾ναι».

**Πάρθεν ἡ Ρωμανία**

(Δημοτικὸ τοῦ Πόντου)

Ἕναν πουλίν, καλὸν πουλὶν ἐβγαίν᾿ ἀπὸ τὴν Πόλιν,   
οὐδὲ στ᾿ ἀμπέλια κόνεψεν οὐδὲ στὰ περιβόλιαν,   
ἐπῆγεν καί-ν ἐκόνεψεν ἅ σου Ἠλί᾿ τὸν κάστρον.   
Ἐσεῖξεν τ᾿ ἕναν τὸ φτερὸν σὸ αἷμα βουτεμένον,   
ἐσεῖξεν τ᾿ ἄλλο τὸ φτερόν, χαρτὶν ἔχει γραμμένον,   
Ἀτὸ κανεὶς κι ἀνέγνωσεν, οὐδ᾿ ὁ μητροπολίτης   
ἕναν παιδίν, καλὸν παιδίν, ἔρχεται κι ἀναγνώθει.   
Σίτ᾿ ἀναγνῶθ᾿ σίτε κλαίγει, σίτε κρούει τὴν καρδίαν.   
«Ἀλὶ ἐμᾶς καὶ βάι ἐμᾶς, πάρθεν ἡ Ρωμανία!»  
Μοιρολογοῦν τὰ ἐκκλησιάς, κλαῖγνε τὰ μοναστήρια   
κι ὁ Γιάννες ὁ Χρυσόστομον κλαίει, δερνοκοπιέται,   
-Μὴ κλαῖς, μὴ κλαῖς Ἅϊ-Γιάννε μου, καὶ δερνοκοπισκᾶσαι   
-Ἡ Ρωμανία πέρασε, ἡ Ρωμανία ῾πάρθεν.   
-Ἡ Ρωμανία κι ἂν πέρασεν, ἀνθεῖ καὶ φέρει κι ἄλλον.